Anti-ratni prosvjed u Washingtonu (18/1/03) - 2003-01-18
Prosvjednici pozvali američku vladu da pronađe mirno rješenje prijepora s Irakom
Tisuće protivnika mogućeg američkog rata protiv Iraka okupljaju se u Washingtonu i drugim američkim gradovima. Aktivisti iz organizacija vojnih veterana koje se protive ratu, studenti, majke, pripadnici vjerskih skupina i drugi aktivisti okupili su se u Washingtonu kako bi izrazili svoje protivljenje ratu protiv Iraka te pozvali administraciju predsjednika Busha da pronađe mirno rješenje prijepora s Bagdadom. Kathleen Brown, studentica Sveučilišta Vermonta, vjeruje da su masovni pokreti najbolji način za provođenje društvenih promjena. "Na ulice su izašle široke skupine ljudi, studenti prije svih, ali i radnici, roditelji i moja sestra koja pohađa srednju školu..." Veteran Zaljevskog rata 1991. godine Eric Gustafson, koji sada predvodi skupinu nazvanu centar “Obrazovanje za mir u Iraku”, izražava nadu da će rat biti sproječen. Današnji skup u Washingtonu organizirala je međunarodna koalicija ANSWER, a na njemu su sudjelovali poznati čelnici pokreta za građanska prava crnaca i neke poznate ličnosti američkog show biznisa, poput glumice Jessice Lang i drugih. Osim u Washingtonu prosvjednici protiv rata u Iraku okupili su se diljem svijeta. Nekoliko tisuća ljudi prosvjedovalo je u Tokiju i na japanskom otoku Okinawi. U pakistanskom gradu Lahoreu oko 200 ljudi se okupilo pred američkim konzulatom dok ih je nekoliko ušlo u zgradu kako bi predali peticiju protiv rata. Ruska komunistička partija organizirala je prosvjed pred američkom ambasadom u Moskvi gdje su stotine prosvjednika nosile transparente s porukam protiv predsjednika Busha. Šest tisuća prosvjednika se okupilo u Parizu, tisuću u Kairu, a četiri u Bejrutu. Mirovni skupovi su zakazani u Argentini i Meksiku, Siriji, Njemačkoj, Austriji i Britaniji.